
На основу члана 138. став 1. Устава Републике Србије
 и члана 37. Закона о Заштитнику грађана
 након спроведеног поступка оцене законитости и правилности рада Јавне медијске установе Радио - телевизије Србије (у даљем тексту ЈМУ РТС) покренутом по притужби AA из …, Заштитник грађана је сачинио следећи

ИЗВЕШТАЈ  О СЛУЧАЈУ СА  ПРЕПОРУКАМА

Заштитник грађана је примио притужбу
  AA из …, корисника права на накнаду за помоћ и негу другог лица, који је указао да је априла 2026. године поднео захтев
 за ослобађање од обавезе плаћања таксе за јавни медијски сервис, али да надлежни орган, односно ЈМУ РТС, није одлучио по његовом захтеву до дана подношења притужбе Заштитнику грађана.
I ИСПИТНИ ПОСТУПАК и УТВРЂЕНЕ ЧИЊЕНИЦЕ И ОКОЛНОСТИ
Поступајући по притужби, Заштитник грађана је актом
 од 1. 7. 2026. године покренуо испитни поступак оцене законитости и правилности рада ЈМУ РТС-а и оставио контролисаном органу рок од 15 дана од дана пријема акта да се изјасни о наводима изнетим у притужби.
Дана 14. 7. 2026. године Заштитник грађана је запримио изјашњење
 ЈМУ РТС из кога проистиче да је увидом у поднету документацију утврђено да притужилац није доставио одговарајуће доказе односно да се није изјаснио о чињеници да ли живи у једночланом домаћинству или је хранилац породице у вишечланом домаћинству, што представља законом прописан предуслов за остваривање права на ослобађање таксе за све категорије лица. Из наведеног разлога, закључком од 26. 5. 2026. године, подносилац је позван да уреди захтев са недостајућом документацијом, у року од 8 дана од дана пријема закључка. Имајући у виду да се подносилац није изјаснио у остављеном року, а према наводима ЈМУ РТС, у јулу 2026. године донето је решење
 којим је захтев АА за ослобађање од обавезе плаћања таксе за јавни медијски сервис одбијен као неоснован. 
Међутим, Заштитник грађана је у  поднеску
 притужиоца од јула 2026. године обавештен да он није ни запримио предметни закључак а да је само примио решење о одбијању захтева, те да није био у прилици да се изјасни и изврши допуну документације.

Због наведеног, Заштитник грађана је затражио додатно изјашњење од ЈМУ РТС и то да достави доказ о уредном уручењу закључка. У накнадном изјашњењу
 ЈМУ РТС, Заштитник грађана је обавештен да је предметни закључак упућен подносиоцу путем редовне поште на адресу коју је назначио у захтеву, те да закључак није враћен ЈМУ РТС као неуручен нити је постојао било који податак који би указивао на грешку  у адресирању. Изјашњавајући се на околност због чега писмено није упућено препорученом поштом, ЈМУ РТС се изјаснила да у складу са чл. 66. став 3. и 4. Закона о општем управном поступку орган бира начин обавештавања, водећи рачуна о правној заштити странке, економичном трошењу средстава и једноставности поступка. Због наведеног, а применом чл. 71. став 2. Закона о општем управном поступку којим је прописано да је писмено које је упућено седмог дана од дана када је предато поштанском оператеру сматра урученим ако је упућено на адресу у Републици Србији, донето решење којим је захтев одбијен као неоснован. Истовремено, ЈМУ РТС је истакла да је и у другим поступцима по захтевима за ослобађање таксе примењиван исти начин поступања.  
У септембру 2026. године обављен је телефонски разговор са … притужиоца који је обавестио Заштитника грађана да … није покренуо управни спор против наведеног решења ЈМУ РТС
. 
                                                             II РЕЛЕВАНТНИ ПРОПИСИ

Приликом сагледавања правилности и законитости рада органа јавне власти и утврђивање пропуста, Заштитник грађана руководио се следећим прописима:  
Законом о јавним медијским сервисима
 прописано је да се право на ослобађање од обавезе плаћања таксе остварује се на основу захтева који се подноси на обрасцу за ослобађање од плаћања таксе са потребном документацијом. Решење о ослобађању обавезе плаћања таксе из става 3. овог члана доноси јавни медијски сервис у складу са законом којим се уређује општи управни поступак ( члан 42. Закона )
Законом о општем управном поступку
 прописано је да лично достављање обавезно је када од дана достављања почиње да тече рок који не може да се продужи, ако законом није друкчије предвиђено. Лично достављање састоји се од уручења писмена лицу коме је оно насловљено (прималац). Ако прималац писмена одбије уручење, службено лице органа или поштански оператор (достављач) о томе сачињава белешку и потом оставља обавештење на месту на коме је писмено требало да буде уручено, у коме назначава лично име примаоца, податке којим се писмено идентификује, просторију унутар органа у којој писмено може да се преузме, рок у коме се преузимање може извршити и датум када је обавештење остављено. ( чл. 75. Закона) 
Ако службено лице органа или поштански оператор (достављач) не затекне примаоца писмена на адреси на којој је требало да му се уручи писмено, достављач ће поново покушати доставу у року од 24 сата. Ако се прималац писмена поново не затекне на адреси на којој је требало да му се уручи писмено, достављач о томе сачињава белешку и потом оставља обавештење на месту на коме је писмено требало да буде уручено, у коме назначава лично име примаоца, податке којим се писмено идентификује, просторију унутар органа у којој писмено може да се преузме, рок у коме се преузимање може извршити и датум када је обавештење остављено.  Сматра се да је лично достављање извршено када истекне 15 дана од кад је обавештење остављено на месту на коме је писмено требало да буде уручено. ( чл. 75. Закона) 
Истим законом прописано је да је  доставница потврда о томе да је лично или посредно достављање извршено, која садржи лично име и адресу лица и податке којим се идентификује уручено писмено. Потписују је достављач и прималац или друго лице коме је писмено уручено. Поред тога они бројевима и словима на доставници уносе датум када им је писмено уручено. Ако прималац или друго лице коме је писмено уручено одбије да потпише доставницу, достављач то бележи на доставници и бројевима и словима исписује датум уручења писмена, чиме се сматра да је достављање уредно извршено. Доставница може бити у електронском облику ( чл. 77. Закона) 
Поднесак је неуредан ако има недостатке који орган спречавају да поступа по њему, ако није разумљив или ако није потпун. У том случају орган у року од осам дана од пријема поднеска обавештава подносиоца на који начин да уреди поднесак и то у року који не може бити краћи од осам дана, уз упозорење на правне последице ако не уреди поднесак у року. Ако поднесак не буде уређен у року, орган решењем одбацује поднесак.  Ако поднесак буде уређен у року, сматра се да је од почетка био уредан, ако законом није друкчије предвиђено. (чл. 59. Закона) 

Правилником о спровођењу поступка по захтевима за ослобађање од обавезе плаћања таксе за јавни медијски сервис
 прописано је да лице које обрађује предмет, по пријему захтева проверава уредност захтева, односно да ли је захтев уредно попуњен и потписан, као и да ли је приложена сва одговарајућа документација за одлучивање по захтеву.

У случају да захтев садржи неки формални недостатак који спречава поступање по захтеву, ако није разумљив или ако није потпун, лице које обрађује предмет, у року од осам дана од пријема захтева обавештава подносиоца на који начин да уреди поднесак и то у року који не може бити краћи од осам дана, уз упозорење на правне последице ако не уреди захтев у року. Подносиоци захтева се обавештавају у складу са одредбама закона којим се уређује управни поступак.( чл. 6) 
Законом о потврђивању конвенције о правима особа са инвалидитетом
 прописано је  да државе стране уговорнице признају да особе са инвалидитетом остварују свој правни капацитет равноправно са другима у свим аспектима живота. Државе стране уговорнице ће предузети одговарајуће мере како би особама са инвалидитетом омогућиле доступност помоћи која им може бити потребна у остваривању њиховог правног капацитета. Државе стране уговорнице ће обезбедити да се свим мерама које се односе на остваривање правног капацитета пруже одговарајуће и ефикасне гаранције ради спречавања злоупотребе сходно међународном праву које се односи на људска права. Такве гаранције обезбедиће да се мерама које се односе на остваривање правног капацитета поштују права, воља и приоритети односне особе, као и да не дође до сукоба интереса и непримереног утицаја, да буду пропорционалне и прилагођене околностима односне особе, у најкраћем могућем трајању и да подлежу редовном преиспитивању надлежног независног и непристрасног органа или судског тела. Гаранције ће бити пропорционалне степену у којем такве мере утичу на права и интересе особе на коју се односе 
III УТВРЂЕНИ  ПРОПУСТИ

Приликом доношења решења којим је одбијен захтев притужиоца као неоснован, контролисани орган односно ЈМУ РТС није поседовала доказ је претходно писмено                      (захтев за допуном)  уредно достављено. Упркос томе, ЈМУ РТС је донела решење којим је захтев АА одбијен као неоснован иако, према наводима притужиоца, он није ни примио захтев за допуном документације. Заштитник грађана, приликом вршења поступка оцене и законитости рада ЈМУ РТС није улазио у меритум одлуке нити испитивао да ли притужилац има право на ослобађање од обавезе плаћања таксе за јавни медијски сервис. 

Особе са инвалидитетом представљају једну од најосетљивијих друштвених група и сходно међународно преузетим обавезама државни органи морају предузети све мере како би поступци у којима они учествују били ефикасно спроведени а странке благовремено обавештене о свим предузетим мерама.
Поштовање позитивних прописа Републике Србије не представља само обавезу свих њених грађана, већ пре свега представља обавезу свих државних органа, који својим примером морају показати да свој рад безусловно заснивају на поштовању Устава и закона. Заштитник грађана посебно истиче да органи државне управе  немају дискреционо право да оцењују коју ће своју законску обавезу испунити а коју неће, већ је основни услов за постојање правне државе и јачање поверења грађана у исту да сви државни органи у потпуности поштују и примењују све њене позитивне прописе. 
IV УПУЋЕНЕ ПРЕПОРУКЕ

Имајући у виду да је утврдио пропусте у раду Јавне медијске установе Радио – телевизија Србије на штету остваривања права грађана, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности, Заштитник грађана упућује следећу препоруке:

1. Јавна медијска установа Радио- телевизија Србије ће убудуће, у случају да постоји неки формални недостатак који спречава поступање по захтеву, ако није разумљив или ако није потпун, у року од осам дана од пријема захтева обавештавати подносиоца на који начин да уреди поднесак и то у року који не може бити краћи од осам дана, уз упозорење на правне последице ако не уреди захтев у року уз обавезно лично достављање таквог писмена. 
2. Јавна медијска установа Радио- телевизија Србије ће упутити писано извињење притужиоцу АА због евидентних пропуста који су настали у управном поступку.
Јавна медијска установа Радио телевизија Србије обавестиће Заштитника грађана, у року од 30 дана од дана пријема ових препорука, о поступању по њима, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

                                                                                                       ЗАШТИТНИК ГРАЂАНА
                                                                                                                             Зоран Пашалић
Доставити:
· ЈМУ РТС, Кнеза Вишеслава 88, 11030 Београд
· Притужиоцу, путем електронске поште…
· У списе предмета 
� „Сл. гласник РС“, бр. 98/06  и 115/2021


� „Сл. гласник РС“, бр. 105/21


�  Притужба примљена јуна 2026. године и заведена под дел. бр. 2…


� Захтев је поднет електронским путем априла 2026. године 


�  Дел. број 2… од јула 2026. године


� Изјашњење бр. 13… од јула 2026. године


� Решење бр. 58… од јула 2026. године


�   дел. број 26…, запримљен јула 2026. године


�   акт ЈМУ РТС бр. 13… од августа 2026


�  Сачињена службена белешка дел. број 32… од септембра 2026. године 


� ,,Сл. гласник РС“  бр. 83/2014, 103/2015, 108/2016, 161/2020, 129/2021, 142/2022, 92/2023, 51/2025, 109/2025 и 80/2026)


� ,,Службени гласник РС“, бр. 18/2016 и 95/2018 - аутентично тумачење и 2/2023 – одлука УС.


� ,, Сл. гласник РС“ бр. 24/2026


� ,,Сл. гласник РС“ бр. 42/2009

